RaptorDB - the Document Store - CodeProject 11,187,337 members (70,625 online)
Last Visit: 31-Dec-99 19:00 Last Update: 29-Jan-15 11:03Refresh1234567891011 Next » Adjunkpremier besoek Noord-Korea - Internasionaal - Republikein
Wednesday, February 26th, 16:29:34
Adjunkpremier besoek Noord-Korea
Ná vele ontkennings dat Namibië sanksies van die Verenigde Nasies geskend het, het die adjunkpremier en minister van internasionale betrekkinge en samewerking ‘n brief aan Pjongjang oorhandig waarin ‘n einde aan die militêre samewerking tussen die twee lande gemaak word.
29 June 2016 | Internasionaal
Ondersoekende span - Die adjunk­premier en minister van internasionale betrekkinge en samewerking, me. Netumbo Nandi-Ndaitwah, was van verlede Woensdag op ’n amptelike besoek aan Noord-Korea.
Volgens NK-news.org is besonderhede oor die doel van die besoek vaag, maar is dit betekenisvol, veral in die lig van vrae oor Namibië se nakoming van sanksies van die Veiligheidsraad van die Verenigde Nasies (VN) teen Pjongjang.
Die adjunkminister van internasionale betrekkinge en samewerking, dr. Peya Mushelenga, het gister aan Republikein bevestig dat Nandi-Ndaitwah­ in Noord-Korea was. Gevra oor die rede vir haar besoek, het hy bloot geantwoord: “Ja, sy is op besoek aan Pjongjang.”
Bronne ná aan Staatshuis het ook die besoek bevestig en gesê Nandi-Ndaitwah het ’n brief van pres. Hage Geingob waarin ’n einde aan die militêre betrokkenheid van Noord-Korea­ gevra word aan Pjongjang afgelewer.
Namibië moes vroeër vanjaar antwoorde aan die sogenaamde 1718-komitee van die VN verskaf oor Noord-Koreaanse betrokkenheid by die bou van ’n ammunisiefabriek en ander militêre instansies. Bouwerk deur die Noord-Koreaanse maatskappy­ Mansudae Overseas Projects (M.O.P.) Namibia is steeds by die nuwe verdedigingshoof­kantoor in Suiderhof aan die gang. Die VN-sanksies­ teen Noord-Korea bepaal dat lid­lande van die VN geen samewerking­ op militêre gebied met Noord-Korea mag hê nie.
Nandi-Ndaitwah het oor die naweek samesprekings met die Noord-­Koreaanse minister van buitelandse sake, Ri Yong Ho en totalitaristiese staatshoof Kim Yong-un gevoer oor “die ontwikkeling van vriendelike en samewerkende betrekkinge en ander sake van wedersydse belang”, het die Noord-Koreaanse staats­media, Korea Sentrale Nuusagent­skap (KVNA), berig.
Die besoek het ook ’n onthaal en besoeke aan bekende propaganda-plekke in en om Pjongjang ingesluit.
Volgens NK-News.org het die besoek egter die wenkbroue laat lig van diegene wat die implementering van VN-sanksies monitor.
In Maart het Nandi-Ndaitwah bevestig dat Noord-Koreane betrokke is by die bou van ’n ammunisiefabriek, ’n militêre akademie en die weermaghoofkantoor, maar ontken dat enige VN-sanksies in die proses geskend is.
’n VN-verslag in Februarie deur die sogenaamde paneel van deskundiges het egter daarop gewys dat die Noord-Koreaanse projekte waarskynlik ’n verbreking van VN-sanksies is.
Daniel Pinkston, ’n Noord-Koreaanse­ deskundige verbonde aan Troy Universiteit, het in antwoord op vrae van NK-News.org oor of die doel van die besoek was om militêre bande te beëindig of om maniere te vind om die sanksies te omseil, gesê: “Natuurlik wil Noord-Korea voortgaan om sake te doen. Indien Namibië egter probeer om voort te gaan met militêre samewerking, kan dit ’n baie duur fout wees en ’n toets vir die internasionale gemeenskap se wil om sanksies af te dwing om Pjongjang te ondermyn.”
’n Deskundige oor sankies teen Noord-Korea, Joshua Stanton, het aan NK-New.org gesê diplomatieke­ interaksie met Noord-Korea is nie verbode nie, maar dat Nandi-Ndaitwah­ se ontkenning van vroeëre sanksieskendinge “vals” was.
“Óf Nandi-Ndaitwah het nie die resolusies gelees nie óf verkies om dit te ignoreer,” het hy gesê.
Suid-Korea het onlangs begin om tradisionele bondgenote van Noord-Korea te oortuig om hul betrekkinge te heroorweeg en Uganda het onlangs sy militêre bande met Noord-Korea opgeskort.